## Fira València impulsa la col·laboració entre les seues fires de l’hàbitat i Cevisama

*** L’objectiu és generar sinergies entre els sectors vinculats a estos certàmens i promocionar-los de manera recíproca
* La consellera d’Innovació, Nuria Montes, ha firmat un conveni amb el director general de Fira València, Jorge Fombellida, i en representació del comité organitzador de Cevisama, Alberto Echavarría**

**València.**

La consellera d’Innovació, Indústria, Comerç i Turisme, i presidenta del Consell d’Administració de Societat Valenciana Fira València, Núria Montes, ha firmat un conveni entre Fira València, el certamen Cevisama i les fires de l’hàbitat de la institució, que agrupen Fira Hàbitat València, Textilhogar Home Textiles Premium i Espai Cuina SICI.

Per part de Fira València, han firmat este conveni el director general de l’entitat, Jorge Fombellida, en representació de les tres fires de l’hàbitat, i el secretari general d’Ascer, Alberto Echavarría, en representació del comité organitzador de Cevisama.

L’objectiu del conveni és establir un marc de cooperació i entesa mutu entre Fira València, les fires de l’hàbitat i Cevisama, amb la finalitat de generar sinergies entre la institució i tots dos esdeveniments firals, així com els seus respectius expositors. Així mateix, l’acord té com a finalitat potenciar el valor afegit en els productes i servicis oferits en estos certàmens, fomentant la innovació, el desenrotllament i la competitivitat dels sectors vinculats a la ceràmica, el disseny, el mobiliari, el tèxtil de la llar i la decoració.

**Contactes i oportunitats comercials**

Este marc de col·laboració permetrà millorar les sinergies entre els expositors d’estos certàmens, en facilitar l’intercanvi de contactes i oportunitats comercials entre empreses del sector ceràmic, dissenyadors i fabricants de mobiliari, i promourà el desenrotllament de col·leccions conjuntes, projectes de disseny col·laboratiu i altres iniciatives empresarials que integren productes i servicis de tots dos sectors, mantenint cada sector el seu àmbit expositiu propi en cada una de les respectives fires de referència.

A més, el conveni promou la realització d’activitats conjuntes com tallers, conferències o exposicions que combinen moble i ceràmica, i a on destaca el seu ús en el disseny interior. Iniciatives que busquen reforçar la posició de la Comunitat Valenciana com a referent en l’àmbit del disseny i la innovació.

**Promoció creuada en tots els certàmens**

Un dels aspectes més visibles d’este acord serà la intensificació de les accions promocionals dels diversos certàmens en cada una de les fires implicades. Així, per exemple, les fires de l’hàbitat es promocionaran i podran comptar amb una àrea específica dins de Cevisama destinada al sector del disseny i mobiliari en el qual podran presentar productes que integren l’oferta ceràmica juntament amb mobiliari, tèxtils per a la llar i decoració, amb l’objectiu de visualitzar i posicionar esta indústria com a referent en el disseny integral i d’interiors. Esta col·laboració s’estendrà també a la decoració de les zones comunes de la pròxima cita de Cevisama.

Per la seua banda, la cita taulellera i del sector del bany reforçarà la promoció durant la celebració dels certàmens de l’hàbitat, tal com ha ocorregut recentment durant la celebració de Fira Hàbitat València, Espai Cuina SICI i Textilhogar Home Textiles Premium.

En esta última edició de les fires de l’hàbitat, Cevisama ha disposat d’un gran estand promocional en una zona preferencial de l’entrada principal, a on ha desenrotllat diverses iniciatives com ara exposicions, trobades comercials o difusió de continguts, així com la promoció de l’ús de la ceràmica en instal·lacions d’èxit com l’Hotel Hàbitat de l’arquitecte Héctor Ruiz-Velázquez, una de les àrees més visitades de l’edició recent de Fira Hàbitat València.

A més, Cevisama ha participat de manera activa com a patrocinador de la zona de conferències de l’‘Àgora nude’ i l’espai de xarrades entorn del contracte hoteler del mateix Hotel Hàbitat, a on va realitzar una jornada sobre l’ús de la ceràmica en l’interiorisme. Iniciatives que, mitjançant este conveni, es pretén que es repetisquen en les successives convocatòries d’estes fires de l’hàbitat.

Fecha: 14/10/2024